Na temelju članka 15. Zakona o javnoj nabavi (NN broj 120/16., 114/22. i 48/26. – u daljnjem tekstu: Zakon), Općinsko vijeće Općine Proložac na sjednici održanoj dana _______ 2026. godine, donosi

PRAVILNIK
o provedbi jednostavne nabave

Predmet Pravilnika
Članak 1.
Ovim se Pravilnikom uređuju pravila, uvjeti i postupci jednostavne nabave robe, radova i usluga čija je procijenjena vrijednost manja od vrijednosnih pragova iz članka 12. stavka 1. Zakona, koju provodi Naručitelj Općina Proložac (u daljnjem tekstu: Naručitelj).
Jednostavna nabava je nabava roba i usluga, te provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura, za koje po Zakonu ne postoji obveza provođenja postupaka javne nabave.
Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
U provedbi postupaka jednostavne nabave Naručitelj je obvezan primjenjivati zakonske i podzakonske akte, kao i interne akte, a koji se odnose na pojedini predmet nabave. 
Izrazi koji se koriste u ovom Pravilniku, a imaju rodno značenje odnose se jednako na muški i ženski rod.
Načela
Članak 2.
U postupku jednostavne nabave Naručitelj je obvezan postupati u skladu s načelima, kada god je to moguće: slobode kretanja robe, slobode poslovnog nastana, slobode pružanja usluga, tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti, učinkovitosti, ekonomičnosti i svrhovitosti uporabe javnih sredstava.
Sukob interesa
Članak 3.
Naručitelj je obvezan poduzeti odgovarajuće mjere radi učinkovitog sprječavanja, prepoznavanja i uklanjanja sukoba interesa u jednostavnoj nabavi.
Na sve postupke jednostavne nabave koji se provode na temelju ovoga Pravilnika na odgovarajući način primjenjuju se odredbe članaka 75. do 83. Zakona kojima se uređuju sprječavanje, prepoznavanje i uklanjanje sukoba interesa.
Predstavnici Naručitelja iz članka 76. stavka 2. Zakona, kao i ovlaštene osobe naručitelja koje sudjeluju u pripremi i provedbi postupka jednostavne nabave, dužni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. Zakona. 
U slučaju saznanja o postojanju sukoba interesa, predstavnik naručitelja odnosno ovlaštena osoba naručitelja obvezna je odmah, a najkasnije dan nakon saznanja, izuzeti se iz provedbe postupka i o tome obavijestiti općinskog načelnika, koji postupa sukladno članku 81. Zakona.
Plan nabave i registar ugovora
Članak 4.
Naručitelj donosi plan nabave za kalendarsku godinu sukladno članku 28. Zakona.
U plan nabave i registar ugovora unose se predmeti nabave čija je procijenjena vrijednost jednaka ili veća od 5.000,00 eura bez PDV-a.
Plan nabave, sve njegove izmjene i dopune te registar ugovora i okvirnih sporazuma Naručitelj objavljuje u Elektroničkom oglasniku javne nabave Republike Hrvatske (u daljnjem tekstu: EOJN RH).
U registar ugovora unose se i ugovori sklopljeni temeljem izuzeća od primjene Zakona iz članaka 33. i 34. Zakona, uz obrazloženje razloga za izuzeće.
Postupci jednostavne nabave prema procijenjenoj vrijednosti nabave 
Članak 5.
Postupci jednostavne nabave, ovisno o procijenjenoj vrijednosti nabave, provode se na sljedeći način: 
1. za nabave procijenjene vrijednosti manje ili jednake 15.000,00 eura, 
2. za nabave procijenjene vrijednosti veće od 15.000,00 eura, a manje ili jednake 25.000,00 eura za robu i usluge, odnosno manje ili jednake 45.000,00 eura za radove, 
3. za nabave procijenjene vrijednosti veće od 25.000,00 eura i manje od 50.000,00 eura za robu i usluge, odnosno veće od 45.000,00 eura i manje od 100.000,00 eura za radove.
Postupak nabave procijenjene vrijednosti manje ili jednake 15.000,00 eura
Članak 6.
Nabava procijenjene vrijednosti manje ili jednake 15.000,00 eura provodi se izravnim ugovaranjem s jednim gospodarskim subjektom.
Nabava se provodi izdavanjem narudžbenice ili sklapanjem ugovora, ovisno o predmetu nabave, prirodi obveze, trajanju ugovornog odnosa i procjeni naručitelja.
Narudžbenica ili ugovor mora sadržavati najmanje podatke o predmetu nabave, količini, cijeni, roku i načinu izvršenja, odnosno druge bitne elemente potrebne za urednu realizaciju nabave. 
Postupak jednostavne nabave čija je procijenjena vrijednost veća od 15.000,00 eura 
Članak 7.
U postupcima jednostavne nabave čija je procijenjena vrijednost veća od 15.000,00 eura, a manja ili jednaka 25.000,00 eura za robe i usluge, odnosno manja ili jednaka 45.000,00 eura za radove, poziv za dostavu ponuda upućuje se najmanje na tri gospodarska subjekta, za koje postoje saznanja da obavljaju djelatnost vezanu za predmet nabave, putem modula jednostavne nabave u EOJN RH, bez obveze javne objave.

Sva komunikacija između Naručitelja i gospodarskih subjekata se odvija preko modula jednostavne nabave EOJN RH.

U iznimnim slučajevima ili u hitnim situacijama može se, uz prethodnu suglasnost odgovorne osobe Naručitelja, zatražiti provedba nabave robe, radova ili usluga slanjem poziva na dostavu ponude na adresu jednog gospodarskog subjekta.

Članak 8.
Za nabavu robe i usluga čija je procijenjena vrijednost veća od 25.000,00 eura, te za nabavu radova čija je procijenjena vrijednost veća od 45.000,00 eura, Naručitelj provodi postupak jednostavne nabave putem javne objave u modulu jednostavne nabave EOJN RH sukladno ovom Pravilniku i Zakonu. 

Istovremeno Naručitelj može uputiti dodatni poziv pojedinim gospodarskim subjektima za sudjelovanje u postupku.

Sva komunikacija između Naručitelja i gospodarskih subjekata se odvija preko modula jednostavne nabave EOJN RH.

Članak 9.
Iznimno od članka 8. ovog Pravilnika, Naručitelj može provesti postupak jednostavne nabave bez javne objave, isključivo putem modula jednostavne nabave EOJN RH:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt, ili
3. ako je to nužno radi zaštite isključivih prava, uključujući prava intelektualnog vlasništva,
c) ako zbog iznimne žurnosti uzrokovane događajima koje Naručitelj nije mogao predvidjeti niti ih je mogao spriječiti nije moguće provesti postupak s javnom objavom.

Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.

Odluka o pokretanju postupka i imenovanju stručnog povjerenstva
Članak 10.
Za postupke jednostavne nabave iz članka 7., 8. i 9. općinski načelnik donosi odluku o pokretanju postupka i imenovanju stručnog povjerenstva.
Stručno povjerenstvo čine u pravilu najmanje dva člana, od kojih najmanje jedan član posjeduje važeći certifikat u području javne nabave.
Stručno povjerenstvo provodi sve radnje u postupku, izrađuje zapisnike i predlaže donošenje odluke o odabiru ili odluke o poništenju.
Poziv na dostavu ponude
Članak 11.
Za postupke nabave čija je procijenjena vrijednost nabave veća od 15.000,00 eura Naručitelj poziv na dostavu ponude upućuje putem modula jednostavne nabave EOJN RH. 
Poziv na dostavu ponuda sadrži najmanje: podatke o Naručitelju (naziv, adresu, OIB, kontakt podatke); predmet nabave, opis, količinu i tehničke specifikacije, troškovnik, mjesto i rok izvršenja, procijenjenu vrijednost nabave; kriterij za odabir ponude, uvjete i zahtjeve sposobnosti gospodarskog subjekta, ako se traže, rok, način i mjesto dostave ponuda, rok valjanosti ponude, uvjete plaćanja i odredbe o jamstvima, ako se traže te uputu o mogućnosti podnošenja prigovora iz članka 18. ovoga Pravilnika.

Rok za dostavu ponuda određuje Naručitelj, vodeći računa o složenosti i predmetu nabave, a ne smije biti kraći od sedam (7) dana od dana slanja, odnosno objave poziva na EOJN RH.
Naručitelj može u pozivu na dostavu ponuda predvidjeti da gospodarski subjekt umjesto dokaza o ispunjenju uvjeta sposobnosti i osnova za isključenje dostavi europsku jedinstvenu dokumentaciju o nabavi (ESPD) iz članka 260. Zakona, kao preliminarni dokaz.
Otvaranje, pregled i ocjena ponuda 
Članak 12.
Ponude otvara stručno povjerenstvo.
Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
O otvaranju ponuda sastavlja se zapisnik koji sadrži najmanje podatke o nazivu Naručitelja, predmetu nabave, broju zaprimljenih ponuda, ponuditeljima i ponuđenim cijenama.
Otvaranje ponuda nije javno.
Stručno povjerenstvo pregledava i ocjenjuje ponude na temelju uvjeta i zahtjeva iz poziva na dostavu ponuda.
O pregledu i ocjeni ponuda sastavlja se zapisnik.
Članak 13.
Ako su informacije ili dokumentacija koje je trebao dostaviti gospodarski subjekt nepotpune ili pogrešne, ili ako određeni dokumenti nedostaju, Naručitelj može, poštujući načela jednakog tretmana i transparentnosti, od gospodarskog subjekta zahtijevati pojašnjenje, dopunu ili dostavu nužnih informacija ili dokumentacije u primjerenom roku, koji ne smije biti kraći od pet (5) dana. 
Pojašnjenjem ili dopunom nije dopušteno mijenjati bitne elemente ponude.
Naručitelj je obvezan provjeriti računsku ispravnost ponuda.
Ako ponuditelj ne prihvati ispravak računske pogreške ili u određenom roku ne odgovori, njegova ponuda odbija se kao nepravilna.
Kriterij za odabir ponude
Članak 14.
Kriterij za odabir ponude je najniža cijena ili ekonomski najpovoljnija ponuda.
Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.
Naručitelj uspoređuje cijene ponuda bez PDV-a.
Odluka o odabiru
Članak 15.
Stručno povjerenstvo nakon pregleda i ocjene ponuda izrađuje prijedlog odluke o odabiru ili odluke o poništenju, koji s pripadajućim zapisnicima dostavlja općinskom načelniku.
Odluku o odabiru ili o poništenju donosi općinski načelnik.
Odluka iz stavka 2. se dostavlja ponuditeljima na dokaziv način, odnosno putem EOJN RH kada se postupak provodi kroz modul jednostavne nabave. 
Razlozi poništenja postupka
Članak 16.
Naručitelj poništava postupak jednostavne nabave ako:
1. nije pristigla nijedna ponuda ili nijedna valjana ponuda;
2. su sve ponude veće od osiguranih sredstava ili procijenjene vrijednosti, a Naručitelj ne može osigurati dodatna sredstva;
3. postanu poznate okolnosti zbog kojih ne bi došlo do pokretanja postupka, da su bile poznate prije njegova pokretanja;
4. se utvrdi sukob interesa koji se ne može na drugi način otkloniti;
5. je to potrebno radi zaštite javnog interesa.
Pravna zaštita
Članak 17.
U postupcima jednostavne nabave čija je procijenjena vrijednost veća od 15.000,00 eura, gospodarski subjekt koji je sudjelovao u postupku ima pravo prigovora općinskom načelniku, odnosno odgovornoj osobi Naručitelja.
Prigovor se podnosi pisanim putem, u roku od pet (5) dana od dana primitka odluke o odabiru ili odluke o poništenju.
Prigovor se podnosi općinskom načelniku te sadrži podatke o podnositelju, oznaku postupka, opis povrede, dokaze, potpis.
Općinski načelnik može odgoditi sklapanje ugovora do donošenja odluke o prigovoru ako ocijeni da bi sklapanjem ugovora mogla nastati šteta za Naručitelja.
O prigovoru odlučuje općinski načelnik u roku od deset (10) dana od primitka prigovora, odbacivanjem, odbijanjem ili usvajanjem prigovora.
Ako prigovor bude usvojen, stručno povjerenstvo ponovno će pregledati dostavljene ponude te predložiti donošenje odluke o odabiru ili odluke o poništenju postupka. 
Prigovor iz ovoga članka predstavlja interni postupak preispitivanja odluke Naručitelja te se na njega ne primjenjuju odredbe Zakona o javnoj nabavi o pravnoj zaštiti pred Državnom komisijom za kontrolu postupaka javne nabave.
Ugovor o nabavi
Članak 18.
Na temelju izvršne odluke o odabiru, Naručitelj s odabranim ponuditeljem sklapa ugovor o jednostavnoj nabavi ili izdaje narudžbenicu.
Ugovor mora biti u skladu s uvjetima iz poziva na dostavu ponuda i odabranom ponudom.
U postupcima jednostavne nabave koje se provode putem EOJN RH ugovor se može potpisati kvalificiranim elektroničkim potpisom i razmijeniti putem EOJN RH.



Članak 19.
Osoba zadužena za provedbu nabave odnosno podnositelj zahtjeva prati izvršenje ugovora i osigurava da se isporuka robe, izvođenje radova ili pružanje usluga provodi sukladno ugovorenim uvjetima.
Članak 20.
Tijekom izvršenja narudžbenica i ugovora o jednostavnoj nabavi iz ovoga Pravilnika nije dopušteno naknadnim izmjenama, dodacima ili dodatnim narudžbama mijenjati predmet nabave na način kojim bi se izbjegla primjena postupka predviđenog za višu vrijednosnu kategoriju.
Odredba ovoga članka ne isključuje dopuštene izmjene ugovora koje proizlaze iz općih propisa obveznog prava, ako njima nije izbjegnuta primjena ovoga Pravilnika.
Čuvanje dokumentacije
Članak 21.
Naručitelj vodi i čuva dokumentaciju o svakom postupku jednostavne nabave.
Dokumentacija se može voditi i čuvati u elektroničkom obliku.
Dokumentacija se čuva najmanje četiri (4) godine od završetka postupka, odnosno duže ako je tako propisano posebnim propisom.
Prijelazne i završne odredbe
Članak 22.
Postupci jednostavne nabave pokrenuti prije stupanja na snagu ovoga Pravilnika dovršit će se prema odredbama akta koji je bio na snazi u trenutku pokretanja postupka.
Članak 23.
Ovaj Pravilnik objavit će se u Službenom glasniku Općine Proložac i stupa na snagu 01. rujna 2026. godine.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, Klasa: 400-06/23-02/02, Urbroj: 2181/43-02-23-1 od 20. siječnja 2023. godine.
Ovaj Pravilnik objavljuje se na internetskim stranicama Naručitelja te se čini dostupnim u EOJN RH, sukladno članku 15. stavku 4. Zakona.

Klasa:
Urbroj:
Proložac,  ___________ 2026. godine
PREDSJEDNIK OPĆINSKOG VIJEĆA  

